Fostul premier al PSD, europarlamentarul Mihai Tudose, a ironizat-o, duminică, pe Viorica Dăncilă, transmițând sarcastic că, printre altele, a votat și pentru redarea prestigiului formulelor matematice. Tudose a făcut astfel aluzie la faptul că Dăncilă, candidatul PSD la alegerile prezidențiale, nu a știut cum se calculează aria cercului, deși a susținut că a dat meditații la matematică și a terminat facultatea cu media 9.





”Am votat la Bruxelles la Ambasadă... Pentru România! Felicitări și respect românilor care au venit la vot! P.S. Am votat și pentru redarea prestigiului formulelor matematice.....”, a scris Tudose, pe Facebook.







Viorica Dăncilă a fost întrebată, la dezbaterea pe care a organizat-o marți seara, în paralel cu cea a lui Klaus Iohannis, care este aria cercului. Răspunsul prezidențiabilului PSD a fost greșit. Dăncilă a afirmat surâzând că aria cercului este „raza la pătrat”. „Aria cercului este egală cu π înmulţit cu raza la pătrat”, a corectat-o jurnalista care i-a adresat întrebarea de matematică.